[{"text_idx": "#000000", "text": "C\u0302u vi vidas c\u0302iujn lingvojn supre de la pag\u0302o ? Ni tradukas rakontojn el Global Voices por ke civitanaj komunikiloj tra la mondo estu alireblaj por c\u0302iuj."}, {"text_idx": "#000003", "text": "Arto kaj kulturoBona novaj\u0302oCenzuroCivitanaj komunikilojDisvolvadoEdukadoEkonomio kaj komercoElektadoEn- kaj elmigradoEtno kaj rasoFilmoFotografioFres\u0302a Novaj\u0302oHistorioHomaj rajtojHomama agadoHumuroIdeojIndig\u0302enojInternaciaj rilatojInterreta aktivismoJunulojJuroKatastrofoKomunikiloj kaj j\u0302urnalismoLaboroLingvoLiteraturoMedioMilito kaj konfliktoMuzikoNutraj\u0302oParolliberecoPolitikoProtestoRajtoj je seksa diverseco (GLAT)RegadoReligioRifug\u0302intojSanoSciencoSportoTeknikaroUnesko (UNESCO)Unuig\u0302itaj Nacioj (UN)Virinoj kaj socia seksoVojag\u0302o"}, {"text_idx": "#000004", "text": "La sola muzika akademio de Zanzibaro riskas esti fermota"}, {"text_idx": "#000006", "text": "Miloj da vizitantoj de la historia urbo Stone Town, Zanzibaro, sekvis la muzikajn sonojn de la Dhow Countries Music Academy (DCMA), [Muzika Akademio de la dau\u0306o-landoj] muzika lernejo kiu antau\u0306enigas kaj konservas la muzikajn tradiciojn de la insulo lau\u0306longe de la svahila marbordo en la Hinda Oceano. Ekde 2002 la lernejo estas antau\u0306eniginta kaj konservinta unikan zanzibaran miksaj\u0302on de arabaj, hindaj kaj afrikaj kulturoj pere de muziko."}, {"text_idx": "#000007", "text": "Post 17 jaroj la lernejo alfrontas financan krizon kiu minacas per g\u0302ia fermig\u0302o. Preskau\u0306 70% de g\u0302iaj 80 plentempaj studentoj ne povas pagi sian instrukotizon, c\u0302irkau\u0306 13 usonajn dolarojn [12 eu\u0306ro] monate lau\u0306 oficiala gazetara komuniko de DCMA. Dum la lernejo ricevis financajn subtenojn tra la jaroj de internaciaj donacintoj kaj diplomatiaj misioj, ili nun alfrontas financajn problemojn kiuj eble devigos ilin fermi siajn pordojn."}, {"text_idx": "#000008", "text": "Sen la necesaj fondusoj por dau\u0306rigi, DCMA-studentoj kaj la personaro timas ke la esprimric\u0302aj sonoj kiuj fluas tra la koridoroj de c\u0302i tiu ikoneca institucio, kiuj kantigas c\u0302i tiujn insulojn \u2013 eble c\u0302esos. La lernejo ne nur instruas kaj antau\u0306enigas tradician kulturon kaj heredaj\u0302on per muziko, sed ankau\u0306 estas hejmo por komunumo de junaj muzikistoj kiuj serc\u0302as alternativojn por vivteni sin kiel kreemuloj."}, {"text_idx": "#000009", "text": "DCMA-studento lernas la kanunon, instrumentob uzatan en klasikaj tarabaj kantoj. Foto kun permeso de DCMA."}, {"text_idx": "#000010", "text": "\u201cNi estas alfrontantaj malfacilegan financan momenton\u201d, diris Alessia Lombardo, administra direktoro de DCMA, en oficiala DCMA-videaj\u0302o. \u201cEkde nun g\u0302is la venontaj ses monatoj, ni ne certas c\u0302u ni povos garantii la salajrojn al niaj instruistoj kaj personaro.\u201d"}, {"text_idx": "#000011", "text": "Nuntempe, 19 c\u0302efinstruistoj kaj kelkaj el g\u0302ia kerna personaro ne ricevis salajrojn dum pli ol tri monatoj, c\u0302ar la lernejo luktas por certigi fortajn financajn partnerecojn kaj esplori dau\u0306ripovajn financajn fontojn. Dum la insularo [eo] estas konata kiel turisma celloko pro siaj virgaj strandoj kaj luksaj hoteloj, la plimulto de la lokanoj baraktas kontrat alta grado de senlaboreco, kvankam, lau\u0306 la Monda Banko [eo], la malric\u0302eco iomete malkreskis."}, {"text_idx": "#000012", "text": "Dum 17 jaroj DCMA laboris senc\u0302ese por antau\u0306enigi kaj protekti la ric\u0302an heredaj\u0302on kaj tradiciojn de Zanzibaro pere de muziko. La naskig\u0302loko de renomaj tarabaj kantistoj Siti Binti Saad kaj Fatuma Binti Baraka, au\u0306 Bi. Kidude, Zanzibaro estas hejmo de muzikaj g\u0302enroj kiuj ekestis pro kulturaj inters\u0302ang\u0302oj kaj kunlaboro lau\u0306longe de la svahila marbordo dum centoj da jaroj. Hodiau\u0306 studentoj povas lerni tradiciajn muzikajn g\u0302enrojn kiel taraba, ngoma kaj kidumbak, kune kun instrumentoj kiel tamburoj, kanuno [eo] kaj udo [eo], kiel gardistoj \u2013 kaj interpretistoj \u2013 de kulturo kaj tradicio."}, {"text_idx": "#000013", "text": "Neema Surri, violonisto c\u0302e DCMA, studis violonon ekde la ag\u0302o de 9 jaroj. \u201cMi konas multajn gejunulojn kiuj s\u0302atus studi muzikon, sed ili ne povas pagi la minimuman instrukotizon, c\u0302ar ili estas malric\u0302aj kaj senlaboraj\u201d, diris Surri, en la videaj\u0302o pri DCMA."}, {"text_idx": "#000014", "text": "Studentoj c\u0302e la DCMA provprezentas c\u0302e la malnova doganejo kie la lernejo situas, en Stone Town, Zanzibaro, 2019. Foto kun permeso de DCMA."}, {"text_idx": "#000015", "text": "Post kompletigo de DCMA-metiejoj, atestiloj kaj diplomaj kursoj, multaj DCMA-studentoj dau\u0306re sin prezentas sur mondaj scenejoj kiel premiitaj grupoj kaj solo-artistoj. Amina Omar Juma el Zanzibaro, iama DCMA-studento kaj nuna instruisto de DCMA, j\u0302us revenis de rondvojag\u0302o en Sud-Afriko kun sia grupo \u201cSiti and the Band\u201c, konata pro \u201ckunfandado de radikoj\u201d per miksado de sonoj el tarabaj, persaj, hindiaj kaj afrikaj muzikaj tradicioj kun sonoj de nuntempaj ritmoj. S\u0302i kaj aliaj grupanoj, ankau\u0306 iamaj studentoj de DCMA, produktis sian unuan kompletan albumon Fusing the Roots en 2018. En la sama jaro, la grupo plue sin prezentis en Sauti za Busara, la plej granda muzika festivalo en Orienta Afriko."}, {"text_idx": "#000016", "text": "Jen la kanto \u201cNielewe\u201d (\u201cKomprenu min\u201d) de Siti and the Band kaj muzikfilmeto, prezentanta scenojn el Zanzibaro, rakontanta pri virino kiu spertas hejman misuzon kaj revas pri vivo en muziko, simile al la persona rakonto de Omar Juma. La kanto volas peri la mesag\u0302on ke oni devas kredi je sia propra vizio kaj kontrau\u0306stari la kulturajn kaj sociajn limigojn por dau\u0306rigi sian mision."}, {"text_idx": "#000018", "text": "Pli ol 15.000 vizitantoj estas trapasintaj la ikonecan konstruaj\u0302on de la akademio por g\u0302ui vivajn prezentojn, metiejojn, lecionojn kaj interagadon kun pasiaj DCMA-muzikistoj, kiuj lau\u0306 la DCMA reprezentas la estontecon de la zanzibaraj kulturo kaj heredaj\u0302o. Surbaze de kompleksa historio de hindaj, arabaj kaj afrikaj inters\u0302ang\u0302oj, la lernejo festas la influon de la \u201cdau\u0306o-landoj\u201d [eo], c\u0302erpante inspiron en kulturoj kiuj konverg\u0302is lau\u0306longe de la Hinda Oceano kaj la Persa Golfo."}, {"text_idx": "#000020", "text": "Junaj zanzibaranoj konstatas la gravecon de rilato al la pasinteco por determini sian estontecon, kaj la muziko kreata hodiau\u0306 esprimas tiun deziron ligi la malnovan al la nova. Studentoj kaj instruistoj de DCMA lastatempe formis \u201cTaraJazz\u201d, miksaj\u0302on de tradicia taraba muziko kaj moderna j\u0302azo. Ilia violonisto Felician Mussa, 20-jarag\u0302a, studis la violonon dum nur 3,5 jarojn. TaraJazz estas unu el la plej popularaj grupoj en la insuloj, fotita c\u0302i tie de fotisto Aline Coquelle:"}, {"text_idx": "#000021", "text": "#groovy #evenings with #Tarajazz #Taraab #jazz #gang @dcmazanzibar #alinecoquelle #Zanzibar #Music #beating #Heart #Stonetown #IndianOcean #Africa #Islanders"}, {"text_idx": "#000023", "text": "La svahila marbordo rakontas la historion de epopeaj kulturaj inters\u0302ang\u0302oj, kaj la DCMA dau\u0306rigas c\u0302i tiun tradicion per siaj muzikaj kunlaboroj. C\u0302iujare la lernejo gastigas iniciaton nomatan \u201cSvahilaj Renkontig\u0302oj\u201c, dum kiuj konataj muzikistoj el Afriko, Mezoriento, Eu\u0306ropo kaj Nordameriko intermiksig\u0302as kun studentoj de DCMA por krei originalajn muzikajn komponaj\u0302ojn ene de unusemajna periodo. Fine de la \u201crenkontig\u0302oj\u201d la novformita kunlabora grupo sin prezentas c\u0302e Sauti za Busara, kaj multaj el c\u0302i tiuj kunlaboroj transformig\u0302as en vivtempajn amikecojn kiuj transpasas la limojn de lingvo kaj kulturo, pruvante ke muziko estas universala lingvo."}, {"text_idx": "#000024", "text": "DCMA ofertas c\u0302iusemajne vivajn prezentojn montrantajn la talentojn kaj kunlaborojn de studentoj kun vizitantaj muzikistoj, Stone Town, Zanzibar, 2019. Foto kun permeso de DCMA."}, {"text_idx": "#000025", "text": "La DCMA agnoskas ke muziko kapabligas kaj kunigas homojn tra kulturoj \u2013 kaj g\u0302i ankau\u0306 dungas talentajn junulojn kiuj vivas en malfacilaj ekonomiaj cirkonstancoj kun limigitaj laborebloj. Por la 1.800 studentoj trejnintaj c\u0302e DCMA, tiu c\u0302i estas la sola muzika hejmo konata al ili kie ili povas lerni kaj kreski kiel profesiaj muzikistoj kaj artistoj."}, {"text_idx": "#000026", "text": "Lastatempa DCMA-vizitinto el Hispanio skribis en la retejo de TripAdvisor: \u201cPersona renkonto kun la muzikistoj estis mia plej bona tempo en c\u0302i tiu insulo.\u201d"}, {"text_idx": "#000027", "text": "C\u0302ar la turisma industrio de Zanzibaro rapide kreskas, DCMA opinias ke muziko ludas esencan rolon en festado, konservado kaj akcelado de la svahilaj kulturo, heredaj\u0302o kaj historio. Zanzibaro estas multe pli ol g\u0302iaj strandoj kaj luksaj hoteloj: g\u0302i estas loko plenplena je talento devenanta el eksterordinara historio de kulturaj inters\u0302ang\u0302oj kaj kunlaboro."}, {"text_idx": "#000029", "text": "Plej novaj artikoloj pri Subsahara Afriko"}, {"text_idx": "#000031", "text": "Kial la svahila ne ig\u0302is unuiga lingvo de Afriko?"}, {"text_idx": "#000033", "text": "Juna kuiristo en Bakuo transformis sian apartamenton en restoracion"}, {"text_idx": "#000035", "text": "Meksika kolektivo kiu piratas librojn por kundividi kulturon alfrontas blokadojn"}, {"text_idx": "#000039", "text": "Global Voices estas subtenata de la klopodoj de niaj volontulaj kontribuantoj, fondumoj, donacantoj kaj misio-servoj. Por pliaj informoj bonvolu legi nian Monkolektan Etikan Politikon."}]